Kim Edberg Andersen (DD), 2025-03-13:
Tak for det, formand.
Jeg står i den situation, at jeg har fået den store ære og nok også sådan lidt uriasposten at skulle dække ind for Danmarks bedste beskæftigelsesordfører fru Charlotte Munch, som desværre ikke kunne være her i dag.
Så jeg har gjort mit ypperste for at læse mig ned i alle detaljer, men det kan jo godt være, hvis der kommer meget spidsfindige spørgsmål, at jeg så henviser til min uvidenhed og beder jer om at tage det med fru Charlotte Munch, når hun er tilbage.
I Danmarksdemokraterne vil vi sige, at vi lige så godt kan starte med håret i suppen.
Håret i suppen her er jo, at vi bliver nødt til at kritisere ministeren for endnu en gang ligesom at finde alt godt fra havet og lægge det sammen i et stort lovforslag, og så tager vi den derfra, og så kan man stemme for eller imod.
Derfor vil vi Danmarksdemokraterne nok i hvert fald ikke modsætte os, hvis der skulle komme det flabede forslag, at man deler det her op og derved sådan kan komme lidt mere i dybden, for djævlen ligger jo i detaljen.
Qua den seneste tid ved ministeren også godt, at djævlen ligger i detaljen.
For ellers giver det ikke mening at slå tingene sammen på den her måde.
I hvert fald i de udvalg, hvor jeg er fast repræsentant, vil vi så gerne diskutere politik, og jo flere lovforslag, jo bedre.
Så lad os da endelig dele tingene i stedet for at lave det her, for det er en uskik.
Det mener jeg personligt, og det mener Danmarksdemokraterne også.
Lad os nu for pokker dele det op.
Derfor kommer vi i hvert fald ikke til at stille os på hælene, såfremt der er nogen af ordførerne, der skulle få den fantastiske idé, at vi gør det, vi får penge for, altså simpelt hen sætter os ind i hver enkelt del af loven.
Når det er sagt, skal det også siges, at vi faktisk i Danmarksdemokraterne synes, at begge dele af lovforslaget er noget, vi kan være tilhængere af.
Det udmønter dele af den aftale, vi har, om unge i fritidsjob, og vi mener faktisk, at fritidsjob er rigtig vigtigt.
Jeg har også kørt med aviser.
Jeg havde ikke tænkt på, at jeg skulle komme med sådan en fortælling om, at jeg synes, at det var synd for mig, fordi det var mørkt.
For nu kommer jeg jo fra Nordjylland, og der er mørkt hele tiden.
Men virkeligheden er jo, at det er noget, som på en eller anden måde danner karakter, som jeg også hører Venstres ordfører sige.
For man bliver jo rigtig rigtig glad og stolt, når man går hen og køber noget for sine egne penge.
Men virkeligheden er jo, at man bliver glad for at tjene sine egne penge.
Men så deler jeg faktisk også Enhedslistens ordførers bekymringer.
Når vi udvider tidsrummet fra kl. 20 til 22, kan der være nogle situationer, vi sætter unge mennesker i.
Dengang man satte tidsrummet, var der en bekymring for, at folk kunne blive lidt mere dumme at høre på mellem 20 og 22, end de er først på formiddagen, og det er jo en reel bekymring.
Tænk, hvis vi nu havde delt det op i de enkelte lovforslag.
Så kunne vi have gået helt i dybden med det også.
Men man kan jo nå det endnu.
Så jeg vil gerne endnu en gang komme med opfordringen om, at man måske deler det her op.
Så vil vi se med stor velvilje på det.
Sammenfattende kan jeg sige, at Danmarksdemokraterne synes, at det er meget, meget fornuftig lovgivning.
Det er sund fornuft, at unge mennesker kommer ud.
Jeg var lige ved at høre, at Venstres ordfører sagde, at vi havde fjernet skatten.
Der tænkte jeg, at det gjaldt alle, men der blev man så korrigeret ind; det gjaldt kun de unge.
Og det gjorde vi lige nøjagtig i det lovforslag også for at bidrage til incitamentet for unge mennesker til at komme ud og få et job.
For vi kan se, at unge mennesker i dag, der ikke har haft job, nogle gange kan slå sig, når de kommer ud på det rigtige arbejdsmarked.
Så man får også nogle andre læringer med undervejs i det, som er de formative år, indtil man skal stå på egne ben, og der mener vi i Danmarksdemokraterne, at et fritidsjob er en rigtig god idé.
Men vi har også et ansvar for at sørge for, at når vi nu udvider det og sætter dem ind i en usikker tidszone, så skal vi lige være sikre på, at vi har styr på, at de ikke bliver overfuset, krænket osv.
Danmarksdemokraterne kommer til at støtte forslaget, forhåbentlig når det er delt op i endnu flere lovforslag.
Det glæder vi os endnu mere til.